b'\n_START_ARTICLE_\nVeselko Kova\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nVeselko Kova\xc4\x8d je v fran\xc4\x8di\xc5\xa1kanski red stopil 25. avgusta 1891, po \xc5\xa1olanju na novome\xc5\xa1ki gimnaziji. Po \xc5\xa1tudiju teologije je bil 19. julija 1896 posve\xc4\x8den v duhovnika. Slu\xc5\xbeboval je v Beljaku in na Svetih Vi\xc5\xa1arjih. Leta 1902 je \xc5\xa1el za misijonarja na Kitajsko, kjer je deloval kot rektor semeni\xc5\xa1\xc4\x8da v vikariatu v severni provinci \xc5\xa0antung. Leta 1913 se je vrnil v domovino in za\xc4\x8del priprave za ustanovitev nove misijonske pokrajine v ju\xc5\xbeni provinci Hunan, ki so trajale do 1920, ko se je vrnil na Kitajsko, kjer je z vztrajnostjo in trezno razumnostjo ugladil pota, da je kon\xc4\x8dno kongregacija Propagande v Rimu izlo\xc4\x8dila iz italijanskega vikarijata Ju\xc5\xbeni Hunan novo apostolsko prefekturo Jung\xc4\x8doufu ter jo izro\xc4\x8dila tirolski fran\xc4\x8di\xc5\xa1kanski provinci. Kova\xc4\x8d je bil imenovan za proprefekta. Po smrti apostolskega prefekta je Kova\xc4\x8d prevzel upravo prefekture. Pred imenovanjem za prefekta je nenadoma umrl.'